b'\n_START_ARTICLE_\nUniversitetet i Bath\n_START_SECTION_\nRangering\n_START_PARAGRAPH_\nUniversitetet i Bath ble rangert som nummer 11 av 126 britiske universiteter p\xc3\xa5 Complete University Guides liste for 2016 og som nummer 5 av 119 britiske universiteter p\xc3\xa5 The Guardians 2016-liste. I 2013 ble universitetet rangert nummer 3 i landet av The Sunday Times, kun bak University of Oxford og University of Cambridge. I 2012 ble Universitetet i Bath k\xc3\xa5ret til verdens 12. beste blant universiteter yngre enn 50 \xc3\xa5r av The Guardian og QS._NEWLINE_THE World University Rankings 2014-2015 plasserte universitetet p\xc3\xa5 plass 301-350 av de 500 beste universitetene i verden. I QS World University Rankings for 2014 rangerte universitetet som nummer 179 og i Academic Ranking of World Universities (Shanghai-rankingen) for 2014 som nummer 401-500 av verdens universiteter.\n_START_SECTION_\nSchool of Management\n_START_PARAGRAPH_\nUniversitetets kanskje mest kjente fakultet er School of Management, som tilbyr studier i Business Administration (bedrifts\xc3\xb8konomi), Accounting and Finance og International Management p\xc3\xa5 bachelorniv\xc3\xa5. Fra 2014 lanseres ogs\xc3\xa5 nye bachelorgrader i ledelse og markedsf\xc3\xb8ring. Skolen har i tillegg en rekke masterprogrammer innen business, finans, markedsf\xc3\xb8ring og ledelse, samt MBA. Fakultetet er et internasjonalt anerkjent forskningssenter i sitt felt. Forskningsaktivitet er fokusert rundt bedrifts\xc3\xb8konomi, finans, regnskap og revisjon, organisasjonsstudier, ledelse, markedsf\xc3\xb8ring og operations/supply chain management. Skolen er ogs\xc3\xa5 kjent for sine tette b\xc3\xa5nd med n\xc3\xa6ringslivet, og de fleste studentene gjennomf\xc3\xb8rer et \xc3\xa5rs arbeidserfaring (s\xc3\xa5kalte arbeidsplasseringer) i l\xc3\xb8pet av studietiden._NEWLINE_Universitetet i Baths School of Management tilh\xc3\xb8rer if\xc3\xb8lge Financial Times verdenseliten blant handelsh\xc3\xb8yskoler. Skolens Bachelor of Business Administration (BBA) er rangert nummer 1 i Storbritannia av The Sunday Times, mens graden i finans rangeres som best i landet av The Times. MBA-graden rangeres som Storbritannias nest beste av The Economist, og MBA-studenter fra Bath har if\xc3\xb8lge QS-rankingen Europas fjerde h\xc3\xb8yeste gjennomsnittsl\xc3\xb8nn etter endte studier. If\xc3\xb8lge The Guardian har Universitetet i Bath de tredje h\xc3\xb8yeste inntakskravene blant handelsh\xc3\xb8yskoler i Storbritannia.\n_START_SECTION_\nFasiliteter\n_START_PARAGRAPH_\nUniversitetet er kjent for sv\xc3\xa6rt gode sportsfasiliteter, f\xc3\xb8rst og fremst p\xc3\xa5 grunn av sportsanlegget Sports Training Village, som \xc3\xa5pnet i 2004. Anlegget inneholder blant annet treningsstudio, innend\xc3\xb8rs tennisbaner, flerbruksbaner, basketballbaner, innend\xc3\xb8rs og utend\xc3\xb8rs l\xc3\xb8pebaner, et av landets f\xc3\xa5 50-meters sv\xc3\xb8mmebasseng, friidrettshall, kampsportdojo, fekte- og luftpistolsal og en startbane for bob/aking, samt m\xc3\xb8terom, konferansesaler og fysioterapifasiliteter. Anlegget er omgitt av gressbaner til fotball, rugby eller lacrosse, utend\xc3\xb8rs tennisbaner, claycourts og kunstgressbaner til fotball eller bandy. 1.5\xc2\xa0km fra campus ligger universitetets Sulis Club, med ytterligere 3 cricketbaner, 2 fotballbaner og 2 rugbybaner. Campus grenser direkte til en 18-hulls golfbane. Flere britiske og internasjonale olympiske ut\xc3\xb8vere bruker Universitetet i Bath som sin treningsbase.\n_START_SECTION_\nStudenter\n_START_PARAGRAPH_\nUniversitetet har i snitt 10 s\xc3\xb8kere per plass. 25 prosent av studentene kommer fra privatskoler, til tross for at disse skolene kun underviser 7 prosent av Storbritannias elever. Bath har derfor blitt kritisert for \xc3\xa5 ikke gj\xc3\xb8re nok for \xc3\xa5 tiltrekke seg flinke studenter fra familier med lavere inntekter, i likhet med flere andre tradisjonelle britiske universiteter. Universitetet har derfor innf\xc3\xb8rt flere stipendordninger for studenter fra lavinntektsfamilier.'